**IŠVADA**

**DĖL TARYBOS SPRENDIMO PROJEKTO „DĖL IŠMOKOS DYDŽIO SENIŪNAIČIAMS NUSTATYMO IR IŠMOKŲ SENIŪNAIČIAMS SU JŲ VEIKLA SUSIJUSIOMS IŠLAIDOMS APMOKĖTI MOKĖJIMO IR ATSISKAITYMO UŽ JAS TVARKOS APRAŠO PATVIRTINIMO“**

2017 m. gegužės 11 d.

Jurbarkas

1. Siūloma papildyti sprendimo projektą punktu, numatančiu šio sprendimo skelbimą Teisės aktų registre ir savivaldybės interneto svetainėje.
2. Siūloma išbraukti šio sprendimo apskundimo tvarką.
3. Išmokų seniūnaičiams su jų veikla susijusioms išlaidoms apmokėti mokėjimo ir atsiskaitymo už jas tvarkos apraše reikalinga nurodyti struktūrines dalis (I SKYRIUS, II SKYRIUS ir t. t.), o ne tik jų pavadinimus.
4. Kadangi sprendimo projektas susijęs su savivaldybės lėšų naudojimu, siūloma vadovaujantis Jurbarko rajono savivaldybės teisės aktų projektų antikorupcinio vertinimo tvarkos aprašo, patvirtinto Jurbarko rajono savivaldybės tarybos 2014 m. birželio 26 d. sprendimu Nr. T2-176 „Dėl Jurbarko rajono savivaldybės teisės aktų projektų antikorupcinio vertinimo tvarkos aprašo patvirtinimo“, 4.3. punktu atlikti šio sprendimo projekto antikorupcinį vertinimą.

Lietuvos Respublikos Vietos savivaldos įstatymo 33 straipsnio 16 dalyje numatyta, kad *„Seniūnaičiui su jo, kaip seniūnaičio, veikla susijusioms kanceliarijos, pašto, telefono, interneto ryšio, transporto išlaidoms apmokėti, kiek jų nesuteikia ar tiesiogiai neapmoka savivaldybės administracija, gali būti skiriama išmoka, už kurią atsiskaitoma ne rečiau kaip vieną kartą per metus. Šios išmokos dydį ir atsiskaitymo tvarką nustato tos savivaldybės taryba.“*

 Vertinant šios teisės normos turinį, pažymėtina, jog joje įtvirtinti keli galimi seniūnaičių patiriamų išlaidų kompensavimo (apmokėjimo) būdai: 1) paslaugas suteikia savivaldybės administracija; 2) paslaugas tiesiogiai apmoka savivaldybės administracija; 3) ne rečiau kaip vieną kartą per metus skiriama išmoka. Pabrėžtina, kad teisės aktas nedraudžia šiuos išlaidų kompensavimo būdus derinti tarpusavyje ir suteikia savivaldybėms diskrecijos teisę tiek pasirinkti vieną iš galimų seniūnaičių išlaidų kompensavimo būdų, tiek kelis iš jų. Šioje teisės normoje vartojama sąvoka „gali būti“ nėra imperatyvaus pobūdžio, todėl savivaldybė neprivalo kompensuoti seniūnaičių patiriamas išlaidas vieninteliu būdu – skirdama išmokas.

Vietos savivaldos įstatymo 33 straipsnio 16 dalyje įtvirtintos teisės normos sakinys – „šios išmokos dydį ir atsiskaitymo tvarką nustato savivaldybės taryba“ jau yra imperatyvus ir lemia tai, jog nusprendusi pasirinkti išlaidų kompensavimo būdą – skiriant išmoką, savivaldybės taryba įpareigojama visais atvejais šį procesą reglamentuoti.

Teismų praktikoje nurodoma, kad *„<...> klausimas dėl seniūnaičių išlaidų kompensavimo yra priskirtas spręsti išimtinai savivaldybės tarybos diskrecijai ir turi būti sprendžiamas, atsižvelgiant į savivaldos tikslus, principus, savivaldybių ūkinės ir finansinės veiklos pagrindus, finansinius išteklius <...>*“.

Teisės ir civilinės metrikacijos skyriaus vedėja Rūta Vančienė

Tarybos ir mero sekretoriato vyriausioji specialistė Indrė Gavėnė